(เพิ่มเติม) “อาม่า มารีน” เคาะราคา IPO ที่ 9.99 บ./หุ้น จ่อเทรด mai 22 ธ.ค.นี้
(เพิ่มเติม) “อาม่า มารีน” หรือ AMA ผู้ดำเนินธุรกิจขนส่งสินค้าเหลวทางเรือในต่างประเทศและขนส่งสินค้าเหลวทางรถในประเทศเคาะราคา IPO จำนวน 108 ล้านหุ้น ที่ 9.99 บ./หุ้น เปิดจอง 8-9, 13-14 ธ.ค.นี้ จ่อเทรด mai 22 ธ.ค.นี้ โดยมีบริษัท เซจแคปปิตอล เป็นที่ปรึกษาทางการเงิน
7 ธ.ค. 2559

บริษัท อาม่า มารีน จำกัด (มหาชน) หรือ AMA ผู้ดำเนินธุรกิจขนส่งสินค้าเหลวทางเรือในต่างประเทศและขนส่งสินค้าเหลวทางรถในประเทศ กำหนดราคาเสนอขายหุ้นเพิ่มทุนให้กับประชาชนทั่วไปครั้งแรก (IPO) จำนวน 108 ล้านหุ้น ที่ราคาหุ้นละ 9.99 บาท โดยจะเปิดจองซื้อระหว่างวันที่ 8-9 และ 13-14 ธ.ค. 59 และคาดว่าจะเข้าซื้อขายในตลาดหลักทรัพย์เอ็ม เอ ไอ (mai) วันที่ 22 ธันวาคมนี้  โดยมีบริษัท เซจแคปปิตอล จำกัดเป็นที่ปรึกษาทางการเงิน และบริษัทหลักทรัพย์ เคจีไอ (ประเทศไทย) จำกัด (มหาชน) เป็นแกนนำในการจัดจำหน่ายหลักทรัพย์ 
ขณะที่ น.ส.พัชพร สรรคบุรานุรักษ์ กรรมการผู้จัดการ ฝ่ายวาณิชธนกิจ บล.เคจีไอ (ประเทศไทย) ผู้จัดการการจัดจำหน่าย และรับประกันการจำหน่ายหลักทรัพย์ AMA เปิดเผยว่า การกำหนดราคาเสนอขายหุ้น IPO ของ AMA จำนวน 108 ล้านหุ้นอยู่ที่หุ้นละ 9.99 บาท คิดเป็นอัตราส่วนราคาต่อกำไรสุทธิต่อหุ้น (P/E) เท่ากับ 31.22 เท่า โดยคำนวณกำไรสุทธิจากผลประกอบการของบริษัทในช่วง 4 ไตรมาสย้อนหลัง (ไตรมาส 4 ปี 2558 ถึงไตรมาส 3 ปี 2559) ซึ่งมีกำไรสุทธิต่อหุ้นเท่ากับ 0.32 บาท โดยหากพิจารณาจากบริษัทที่อยู่ในกลุ่มขนส่งซึ่งมีอัตราความสามารถทำกำไรในระดับใกล้เคียงกันจะเทรดอยู่ที่ P/E ประมาณ 32-48 เท่า
ทั้งนี้ ระดับ P/E ดังกล่าวคำนวณจากผลประกอบการในอดีต โดยที่ยังมิได้พิจารณาถึงผลการดำเนินงานในอนาคต จากการลงทุนในโครงการลงทุนขยายกองเรือบรรทุกน้ำมันและสารเคมี (Oil and Chemical Tanker) เพื่อเพิ่มศักยภาพการให้บริการขนส่งสินค้าเหลว (Liquid Product) ระหว่างประเทศ, การลงทุนขยายกองรถบรรทุกน้ำมัน (Tank Truck) เพื่อเพิ่มศักยภาพการให้บริการขนส่งสินค้าเหลว (Liquid Product) ในประเทศ และการลงทุนเพื่อขยายธุรกิจการให้บริการด้านโลจิสติกส์ ดังนั้นค่า P/E อาจจะเปลี่ยนไปได้อีกมาก
โดยมั่นใจว่าหุ้น IPO ของ AMA จะได้รับการตอบรับ จากนักลงทุนอย่างดีเยี่ยม เนื่องจากในช่วงนำเสนอข้อมูลหลักทรัพย์ หรือ โรดโชว์ 4 จังหวัดได้แก่ นครราชสีมา, เชียงใหม่, หาดใหญ่ ในจังหวัดสงขลา และกรุงเทพมหานคร ได้รับการตอบรับที่ดีจากนักลงทุนเป็นจำนวนมาก
“การโรดโชว์ใน 4 จังหวัดที่ผ่านมา ได้รับการตอบรับที่ดีมาก และจากความเข้าใจในธุรกิจ และแผนการขยายธุรกิจในอนาคตของบริษัทที่ชัดเจน ประกอบกับวิสัยทัศน์ของผู้บริหารที่มุ่งมั่นพัฒนาธุรกิจ จะช่วยสร้างความเชื่อมั่นให้กับนักลงทุน และที่สำคัญความต้องการบริโภคน้ำมันปาล์มในหลาย ๆ ประเทศที่เพิ่มสูงขึ้น จะเป็นเป็นปัจจัยหลักที่จะสนับสนุนให้ AMA เติบโตขึ้นอย่างต่อเนื่อง โดยเชื่อมั่นว่าหลังจาก AMA เข้าซื้อขายในตลาดหลักทรัพย์เอ็ม เอ ไอแล้ว จะเป็นหุ้นที่สร้างผลตอบแทนเป็นที่น่าพอใจให้กับนักลงทุน” น.ส.พัชพร กล่าว
ส่วน นางศรัณยา กระแสเศียร กรรมการผู้จัดการ บริษัท เซจแคปปิตอล จำกัด ในฐานะที่ปรึกษาทางการเงิน AMA เปิดเผยว่า AMA ได้ลงนามในสัญญาแต่งตั้งบล.เคจีไอ (ประเทศไทย) เป็นผู้จัดการการจำหน่าย และรับประกันการจัดจำหน่ายหุ้น (อันเดอร์ไรท์เตอร์) พร้อมด้วยผู้ร่วมจัดจำหน่าย และรับประกันการจัดจำหน่ายอีก 5 แห่ง อันประกอบไปด้วย บล.ฟินันเซีย ไซรัส ,บล.โนมูระ พัฒนสิน ,บล.ทิสโก้ ,บล.อาร์เอชบี (ประเทศไทย) และบล.ทรีนีตี้ เพื่อเสนอขายหุ้นสามัญจำนวน 108 ล้านหุ้น มูลค่าที่ตราไว้หุ้นละ 0.50 บาท โดยใช้ชื่อย่อในการซื้อขายหลักทรัพย์ “AMA”
โดยบริษัทมีเป้าหมายในการระดมทุนครั้งนี้ เพื่อขยายกองเรือบรรทุกน้ำมัน และสารเคมี รวมถึงขยายกองรถบรรทุกน้ำมัน เพื่อเพิ่มศักยภาพการให้บริการขนส่งสินค้าเหลวทั้งในประเทศ และระหว่างประเทศ รวมถึงใช้เป็นเงินทุนหมุนเวียนในการดำเนินธุรกิจ
“AMA เป็นหุ้นที่มีความน่าสนใจ เพราะเป็นหนึ่งในผู้นำของธุรกิจโลจิสติกส์ในภูมิภาคอาเซียน และที่สำคัญทีมงานผู้บริหารเป็นผู้ที่มีประสบการณ์ และมีวิสัยทัศน์ รวมถึงความมุ่งมั่นในการพัฒนาธุรกิจเพื่อรองรับตลาดที่ขยายตัวในอนาคต ตามความต้องการบริโภคน้ำมันปาล์มทั้งในอินเดีย เมียนมาร์ เวียดนาม และจีน ที่เพิ่มสูงขึ้น ส่งผลให้ความต้องการในการขนส่งเพิ่มสูงขึ้นตามไปด้วย”นางศรัณยา กล่าว
โดยนายพิศาล รัชกิจประการ กรรมการผู้จัดการ AMA เปิดเผยว่า การระดมทุนในครั้งนี้จะช่วยให้ AMA มีศักยภาพทางธุรกิจที่สูงขึ้น และเพิ่มขีดความสามารถในการแข่งขันทั้งใน และต่างประเทศ ซึ่งหวังว่าบริษัทจะได้รับการตอบรับที่ดีจากนักลงทุน โดยบริษัทมีความมุ่งมั่นที่จะขยายธุรกิจ และสร้างการเติบโตให้กับบริษัทเพื่อสร้างผลตอบแทนที่ดีให้กับผู้ถือหุ้นในอนาคต
 